Catrakilis keer dalk terug Kings toe | Netwerk24
Deur Michael Green 08 April 2019 12:02
Daar is 'n kans dat een van die Southern Kings se pioniers van 2013, die losskakel Demetri Catrakilis, volgende seisoen weer vir die Oos-Kapenaars kan uitdraf.
Demetri Catrakilis in aksie vir Harlequins in Engeland. Foto: Getty Images
Gerugte uit Engeland, waar Catrakilis vir die klub Harlequins speel, lui dat die Kings met hom onderhandel.
Dit volg op ander gerugte die naweek dat die All Black-vleuel Julian Savea en die voormalige Springbok-flank Jacques Potgieter ook in die Kings se visier is.
Savea en Potgieter speel albei vir die Franse klub Toulon, met wie die Kings verlede week 'n samewerkings-ooreenkoms gesluit het.
Robbi Kempson, die Kings se hoëprestasiebestuurder, sê in hierdie stadium is die gerugte oor die groot name wat glo op pad na die Kings is, presies dít – gerugte.
"Ek kan wel bevestig dat Howard Mnisi Maandag vir 'n mediese ondersoek by ons aanmeld," sê Kempson.
Howard Mnisi moet eers 'n mediese toets slaag voordat hy dalk deur die Kings gekontrakteer kan word. Foto: Gallo Images
Mnisi is nie meer deel van die Leeus se gekontrakteerde groep nie. Hy het die afgelope tyd bra min rugby gespeel nadat hy 'n jaar of wat gelede met 'n ernstige kniebesering gesukkel het.
"Ek kan ook bevestig dat Courtney Minnaar, wat al vir die Haaie gespeel het, nou vir die Kings beskikbaar is," sê Kempson.
Minnaar kan heelagter of losskakel speel en het nes Mnisi ook voorheen vir die Madibaz uitgedraf.
Die 22-jarige Minnaar, wat as junior vir Grens gespeel het, het in 2016 ook vir die Oostelike Provinsie-Kings gespeel.
Dis dus in hierdie stadium onseker of spelers soos Savea, Potgieter en Catrakilis op die Kings se wenslysie is en of daar regtig 'n goeie kans is dat hulle Oos-Kaap toe kan kom.
Catrakilis was in 2013, toe die Kings hul debuut in Superrugby gemaak het, een van die Kings se waardevolste spelers. Ná daardie seisoen is hy deur die Stormers opgeraap en hy was ook vir dié span gereeld 'n uitblinker voordat hy in 2015 na Montpellier in Frankryk koers gekies het. Twee jaar later het hy by die Engelse klub Harlequins aangesluit, waar hy 'n tyd langs die kantlyn was ná 'n ernstige keelbesering.
Catrakilis was onlangs weer in die nuus nadat ondersteuners van Worcester laserliggies in sy oë geskyn het terwyl hy met stelskoppe pale toe besig was.